  Виталий Пронин Лек пыктосэн нюръяськонъя элькун диспансерысь валтӥсь врач Виктор Вараксин верамъя, котькуд ар ог 6 сюрс адямилэн лек пыктосэз шараяське. Онкологияя элькун диспансерын учётын сылэ 34 сюрс 203 адями.Ку, сюл, ым...Онкологияя элькун диспансерын учётын сылэ 34 сюрс 203 адями. Арлы быдэ Россиысь мукет улосъёсын сяменгес ик, ог 6 сюрс муртлэн лек пыктосэз шараяське. Кылем арын лек чер 2 сюрс 800 адямилэсь улонзэ куспетӥ кариз.- Берло 3 арез учконо ке, - вера В. Вараксин, - висисьёс тросгес но тросгес луо. Соин но Тазалыкез утёнъя министерство тазэ арез лек пыктосэн нюръяськонлы сӥзиз. Висисьёс йыло ке но, раклэсь кулэмъёслэн лыдзы ичиёме. Туэ 9 толэзь куспын улонысь кошкон учыръёс 10 процентлы ӧжытгес луизы, кылем арысь та вакытэн ӵошатоно ке. Туала медицина азьпала бадӟым вамыш лэсьтӥз, дырыз дыръя шараям висёнэз быдэсак вормыны быгатэ. Лек пыктосэз шараяны юрттэ диспансеризациез ортчытон но. Но жаляса верано, трос учыръёсы адями больницае туж бер сюре, куке висён муре пыремын ни. Соку адямиез чылкак йӧнатыны ум быгатӥське, улонзэ кузёмытыны пӧрмытӥськом ке, со туж умой ини.В. Вараксин пусъемъя, али зол вӧлмемын ку котыре кырмиськись рак, эскеронъёс возьмато - со 100 сюрс мурт пӧлысь 50-эз. Но талэсь кулӥсьёс трос ӧвӧл, угось потосэз вандэм бере адями ӝог бурме. 2-тӥ но 3-тӥ интыосын ты но ӝуш котыре кырмиськись лек пыктосъёс. Зӧк но шонерсюлъёсы (прямая) потӥсь рак ӵемгес куасалтэ воргоронъёсты. Кызьы пусйиз врач, сюлъёсты эскерыны капчиен луэ ёрос больницаосын, угось сое лэсьтон вылысь кыӵе ке йӧспӧртэм туала тӥрлык кулэ ӧвӧл. Озьы ке но интыосысь эмчиослэн сюлъёсты эскеремзы уггес поты. Соин смотровой кабинетъёсын, нылкышноосты гинэ ӧвӧл, воргоронъёсты но эскерыны куремын.- Берло дыре трос луизы ым котыре - ымдуре, кылэ, пельдӥне - кырмиськем пыктосъёс. Ымпушез учкыса, специалист быгатэ ини вераны, вань-а сюлмаськыны кыӵе ке мугъёс. Соин та ужез нуыны куримы смотровой кабинетъёсын ик. Туэ июль толэзьысен тазьы ужаны кутскыны кулэ вал ини вань больницаосын, - шуиз В. Вараксин.Асьмеос ке ӧм, кин?Шаерамы рак висёнэн нюръяськон понна трос пӧртэм ужрадъёс быдэсъясько: Ижысь специалистъёс ёросъёсы потало, онкодесантъёс ортчыло, фельдшеръёс но ёрос больницаосысь врачъёс понна радъяськыло дышетон ужрадъёс, мастер-классъёс. Ракен нюръяськонъя элькун диспансерын ар ӵоже кӧня ке пол дунтэк эскериськыны луэ.Калык пӧлын малпан вӧлмемын, тазалыкмы сярысь врач сюлмаськыны кулэ шуыса. Асьмеос асьмеды ӧм чаклалэ ке, нокыӵе азинлыко медицина асьмеды утьыны уз быгаты.Ангелина Снигирёва Туспуктӥз А. Горбунов   